joelniklaus/EU_Wikipedias huggingface dataset:
Α.Ε. Ηρακλής Λάρισας

Ο Ηρακλής Λάρισας είναι ποδοσφαιρικός σύλλογος που ιδρύθηκε το 1981 στις γειτονικές συνοικίες Λειβαδάκι και Νεάπολη της Λάρισας με τη συγχώνευση των δύο ομώνυμων συλλόγων της περιοχής, του ΑΟ Λειβαδακίου και του ΑΟ Νεάπολης. Χρώματα του συλλόγου αποτελούν το κυανό και το λευκό. Η έδρα του συλλόγου βρίσκεται στο Αθλητικό Κέντρο Νεάπολης.

Ιστορία
Ο ΑΟ Λειβαδακίου ιδρύθηκε το 1975 και την περίοδο 1980-81 αγωνιζόταν στην Α΄ κατηγορία της ΕΠΣ Λάρισας στην οποία θα επανερχόταν κι ο ΑΟ Νεάπολης που πρωτοεμφανίστηκε το 1971. Το καλοκαίρι του 1981 αποφασίστηκε η συγχώνευση των δυο συλλόγων για τη δημιουργία της «ΑΕ Ηρακλής» επαναφέροντας το όνομα του ιστορικού Ηρακλή Λάρισας. Τα επόμενα χρόνια ο σύλλογος πάντως συνέχισε να αγωνίζεται ως «Λειβαδάκι» μέχρι το 1984 που έγινε η τυπική έγκριση της μετονομασίας από την ΕΠΟ.

Ο Ηρακλής απέκτησε πρωταγωνιστικό ρόλο στα τοπικά πρωταθλήματα και κύπελλα. Το 1990 ως δευτεραθλητής της Α΄ ΕΠΣΛ ανέβηκε στη Δ΄ Εθνική, όπου παρέμεινε για 8 συνεχόμενες περιόδους μέχρι την σεζόν 1997-98. Κατέκτησε το κύπελλο της Ένωσης Ποδοσφαιρικών Σωματείων Νομού Λάρισας (ΕΠΣΝΛ) το 1996, φτάνοντας την ίδια χρονιά και στον τελικό του Κυπέλλου Ερασιτεχνών, όπου ηττήθηκε στο γήπεδο του Ευόσμου από τον Εθνικό Κατερίνης με 2-1. 

Την περίοδο 1998-99 επέστρεψε στα τοπικά πρωταθλήματα. Τις περιόδους 1998-99 και 1999-00 κατέκτησε το πρωτάθλημα ΕΠΣΛ αλλά δεν κατάφερε να ανέβει ξανά στη Δ΄ Εθνική μέσω των μπαράζ ανόδου του 1999 και 2000. Το 2008-09 αποβλήθηκε από το πρωτάθλημα της ΕΠΣΝΛ και την επόμενη περίοδο δεν αγωνίστηκε.

Ο σύλλογος επανήλθε τη σεζόν 2010-11 κι από τη χαμηλότερη κατηγορία (Γ΄ ΕΠΣΝΛ) με 3 συνεχόμενες ανόδους επέστρεψε στην κορυφαία κατηγορία το 2013-14. Την περίοδο 2016-17 μετείχε στην Α1 (2η) Κατηγορία στην οποία αναδείχθηκε πρωταθλήτρια και προβιβάστηκε πάλι στην Α΄ Κατηγορία. 

Την περίοδο 2017-18 έχασε το πρωτάθλημα και την άνοδο στη Γ΄ Εθνική, για πρώτη φορά στην ιστορία του, την τελευταία αγωνιστική των αγώνων κατάταξης (Play off), τα κατάφερε όμως την επόμενη χρονιά. Κατέκτησε το 3ο του πρωτάθλημα ΕΠΣΛ και προβιβάστηκε στη Γ΄ Εθνική Ερασιτεχνική που πλέον, μετά την αναδιάρθρωση του 2019, αποτελούσε την τέταρτη κατηγορία του ελληνικού πρωταθλήματος.

Διαχρονική Πορεία

Αξιοσημείωτοι παίχτες
Από τον Ηρακλή ξεκίνησαν την καριέρα τους οι
 Κώστας Κατσάρας, επί σειρά ετών αρχηγός της ΑΕΛ και μετέπειτα προπονητής της ομάδας Νέων της 
 Θωμάς Μακρής, που το 2001 βγήκε πρώτος σκόρερ της Β΄ Εθνικής με το Αιγάλεω
 Νίκος Γκούλιος που το 2001 ήταν τερματοφύλακας της Εθνικής Ενόπλων όταν αυτή κατέκτησε τη δεύτερη θέση στο παγκόσμιο κύπελλο, ενώ έχει αγωνιστεί με επιτυχία σε αρκετές ομάδες Β΄ Εθνικής και Γ΄ Εθνικής μεταξύ των οποίων και η ΑΕΛ 
 Ηλίας Κώτσιος που έπαιξε 3,5 χρόνια στον Παναθηναϊκό κατακτώντας ένα πρωτάθλημα και ένα κύπελλο και το 2007 μεταγράφηκε στην ΑΕΛ.

Παραπομπές

Πηγές
 Αρχείο εφημερίδων «Ελευθερία» «Ημερήσιος Κήρυκας»

Εξωτερικοί σύνδεσμοι

Α.Ε. Ηρακλής Λάρισας, επίσημος λογαριασμός στο Instagram.

Αθλητικοί σύλλογοι Λάρισας
Ιδρύσεις αθλητικών συλλόγων το 1982
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1982
Αγάπες μου

Ιταλική ταινία, κωμωδία, έτους 1979, διάρκειας 97 λεπτών, (πρωτότυπος ιταλικός τίτλος: AMORI MIEI).

Υπόθεση
Η Anna (Monica Vitti) θέλει να βελτιώσει τις συνθήκες του γάμου της με τον σύζυγό της, τον δημοσιογράφο Marco (Johnny Dorelli), όμως αντί αυτού καταλήγει να… δημιουργήσει δεσμό με τον νέο της... καθηγητή ψυχολογίας, τον Antonio (Enrico Maria Salerno). Και ενώ προσπαθεί να κρατήσει τις ισορροπίες μεταξύ των δύο ανδρών, ανακαλύπτει πως έχει μείνει έγκυος, χωρίς να είναι σίγουρη από ποιον. Έτσι πηγαίνει να περάσει κάπου το Σαββατοκύριακό της μόνη της για να σκεφτεί. Κι ενώ πηγαίνουν στον Σταθμό του τρένου για να της πουν αντίο, ο Marco και ο Antonio πέφτουν ο ένας πάνω στον άλλο. Οπότε αποφασίζουν να περάσουν κι αυτοί ένα Σαββατοκύριακο ελεύθεροι. Κάπου εκεί εμφανίζεται και η πανέμορφη Deborah (Edwige Fenech)…

Συντελεστές
Πρωταγωνιστούν: Monica Vitti, Έντβιτζε Φένεκ, Johnny Dorelli, Enrico Maria Salerno

Σενάριο: Jaja Fiastri 

Σκηνοθεσία: Steno

Ταινίες του 1979
Ιταλικές κωμικές ταινίες
Ιταλόφωνες ταινίες
Κομέντια αλ'ιταλιάνα
Ιταλικές ταινίες
Ταινίες γυρισμένες στην Ιταλία
Ο Μπόμπος και η Γιατρίνα του 7ου Συντάγματος

Ταινία Ιταλικής παραγωγής, έτους 1976, διάρκειας 89 λεπτών, (πρωτότυπος ιταλικός τίτλος: La dottoressa del distretto militare).

Υπόθεση
Ο Gianni (Alfredo Pea) θέλει να αποφύγει πάση θυσία να υπηρετήσει την στρατιωτική του θητεία, γιατί κάτι τέτοιο θα τον άφηνε πολύ πίσω σε ό,τι αφορά στην καριέρα του. Κάποιος φίλος του του προτείνει διάφορους τρόπους ώστε να θεωρηθεί μη ικανός για να υπηρετήσει, όμως θα πρέπει να περάσει και το... τεστ της πανέμορφης και σέξι γιατρού Elena (Edwige Fenech).

Συντελεστές
Πρωταγωνιστούν: Έντβιτζε Φένεκ, Alfredo Pea, Alvaro Vitali, Carlo Delle Piane, Grazia Di Marzà, Alfonso Tomas, Nino Terzo

Σενάριο: Nando Cicero, Franco Milizia, Marino Onorati

Σκηνοθεσία: Nando Cicero

Ταινίες του 1976
Ιταλικές κωμικές ταινίες
Ιταλόφωνες ταινίες
Ερωτικές ταινίες
Ιταλικές ταινίες
Φίλιππος Β΄ του Τάραντα

Ο Φίλιππος Β΄ (1329 - 1374) από τον Οίκο των Καπετιδών-Ανζού ήταν Πρίγκιπας του Τάραντα (1362 - 1374), πρίγκιπας της Αχαΐας και Τιτλούχος Λατίνος αυτοκράτορας της Κωνσταντινούπολης ως "Φίλιππος Γ΄" (1364 - 1374).

Βιογραφία
Ήταν ο πέμπτος υιός του Φιλίππου Α΄ πρίγκιπα του Τάραντα και της (δεύτερης) συζύγου του Αικατερίνης Β΄ των Βαλουά τιτουλάριας Λατίνας αυτοκράτειρας της Κωνσταντινούπολης. Ο πατέρας του ήταν υιός του Καρόλου Β΄ βασιλιά της Νάπολης και της Μαρίας των Άρπαντ. Η μητέρα του ήταν κόρη του Καρόλου των Καπετιδών κόμη του Βαλουά και της Αικατερίνης Α΄ του Κουρτεναί τιτουλάριας Λατίνας αυτοκράτειρας της Κωνσταντινούπολης.

Όταν το 1348 εκτελέστηκε ο εξάδελφός του Κάρολος των Καπετιδών-Ανζού δούκας του Δυρραχίου, τον διαδέχθηκε στο βασίλειο της Αλβανίας. Ο τέταρτος αδελφός του Λουδοβίκος είχε νυμφευτεί την Ιωάννα Α΄ των Καπετιδών-Ανζού βασίλισσα της Νάπολης και ο Φίλιππος Β΄ το 1355 νυμφεύτηκε την αδελφή της Μαρία· οι δύο αδελφές ήταν κόρες του εξαδέλφου του. 

Όταν το 1364 απεβίωσε ο τρίτος αδελφός του Ροβέρτος, πρίγκιπας του Τάραντα, τον διαδέχθηκε ως πρίγκιπας του Τάραντα και της Αχαΐας και ως τιτουλάριος Λατίνος αυτοκράτορας της Κωνσταντινούπολης. Έκτοτε βρισκόταν σε συνεχή διαμάχη με την Μαρία των Βουρβόνων (σύζυγο του Ροβέτρου) και τον γιο της Ούγο, από προηγούμενο γάμο, για το πριγκιπάτο της Αχαΐας. Το 1370, όταν πλέον ο γιος της Μαρίας είχε φύγει από την Ελλάδα για να διεκδικήσει το Στέμμα της Κύπρου, ήλθαν σε συμφωνία με τον Φίλιππο να εγκαταλείψουν την Αχαΐα, εκτός από την Καλαμάτα, έναντι ετήσιου εισοδήματος 6.000 φλωρινίων. 

Το 1366 απεβίωσε η σύζυγός του Μαρία και έπειτα από 4 έτη νυμφεύτηκε την εγγονή του εξαδέλφου του Ελισάβετ των Καπετιδών-Ανζού Ουγγαρίας. 

Το 1373 παραχώρησε τα δικαιώματά που είχε στο πριγκιπάτο της Αχαΐας στην Ιωάννα Α΄ της Νάπολης. Απεβίωσε το 1374 (ή 1373). Κληρονόμο του έθεσε τον γιο της πρεσβύτερης αδελφής του Μαργαρίτας, Ιάκωβο των Μπω.

Οικογένεια
Νυμφεύτηκε πρώτα το 1355 τη Μαρία των Καπετιδών-Ανζού, κόρη του εξαδέλφου του Καρόλου δούκα της Καλαβρίας και έκανε πέντε παιδιά.

Το 1366 απεβίωσε η Μαρία και ο Φίλιππος Β΄ έκανε δεύτερο γάμο με την Ελισάβετ των Καπετιδών-Ανζού, κόρη του Στεφάνου δούκα της Σλαβονίας (γιου του εξαδέλφου του Καρόλου Α΄ της Ουγγαρίας) και έκανε ένα παιδί.

Όλα τα τέκνα του απεβίωσαν μικρά.

Πρόγονοι

Παραπομπές

Πηγές

Bon, Antoine (1969). La Morée franque. Recherches historiques, topographiques et archéologiques sur la principauté d’Achaïe (στα γαλλικά). Παρίσι: De Boccard.
Topping, Peter (1975). «The Morea, 1311–1364». Στο: Hazard, Harry W., A History of the Crusades III: The fourteenth and fifteenth centuries. University of Wisconsin Press. σελ. 104–140. ISBN 0-299-06670-3.
Geanakoplos, Deno (1975). «Byzantium and the Crusades, 1354–1453». Στο: Hazard, ό.π., σελ. 27–68.

|-

|-

Οίκος των Ανζού - Τάραντα
Πρίγκιπες του Τάραντα
Πρίγκιπες της Αχαΐας
Κένι Τέιλορ

Ο Κένι Τέιλορ, γεννημένος στις 6 Δεκεμβρίου 1982 στο Μιζούρι Σίτι του Τέξας, είναι πρώην επαγγελματίας καλαθοσφαιριστής. Έχει ύψος 1,91 μέτρα και αγωνιζόταν στη θέση του πόιντ γκαρντ.

Καριέρα
Ο Τέιλορ σπούδασε στο πανεπιστήμιο του Μπέιλορ από το 2001 ως το 2003, όταν και ξέσπασε σκάνδαλο στο κολέγιο με την εξαφάνιση του καλαθοσφαιριστή Πάτρικ Ντένεχι, όπως και τις κατηγορίες της λίγκας προς την ομάδα για χρήση παράνομων ουσιών από τους αθλητές, όπως και την πληρωμή τους από την προπονητική ομάδα.

Μεταγράφηκε στο κολέγιο του Τέξας, όπου παρέμεινε μέχρι το 2005, με μέσους όρους 10,6 πόντων, 3,8 ριμπάουντ και 2,6 ασίστ σε 31 αγώνες κατά την τελευταία του σεζόν.

Η πρώτη ομάδα στην οποία υπέγραψε μετά το τέλος της κολεγιακής του καριέρας ήταν ο Άρης Θεσσαλονίκης, με την φανέλα του οποίου αγωνίστηκε σε μόλις έξι αγώνες για την σεζόν 2005-06, την οποία ολοκλήρωσε στην Αδριατική Λίγκα και την ομάδα της ΚΚ Ζάγκρεμπ. Με την κροατική ομάδα ξεκίνησε και την επόμενη χρονιά, στα μισά της οποίας μεταγράφηκε στην ισπανική Λας Πάλμας.

Το 2007-08, ξεκίνησε στην ομάδα του Κολοσσού Ρόδου, όπου αγωνίστηκε σε 14 αγώνες με μέσο όρο 10,0 πόντων, για να συνεχίσει στους Ρίο Γκράντε Βάλεϊ Βάιπερς από την NBA Development League και να ολοκληρώσει την σεζόν στην Κορεκαμίνος από το Μεξικό. Την επόμενη χρονιά, υπέγραψε στην Ιγκοκέα από την Βοσνία και ολοκλήρωσε την σεζόν στον Κεραυνό Στροβόλου από την Κύπρο.

Ακολούθησε η μεταγραφή του στην βενεζουαλική Τροταμούντος ντε Καραμπόμπο, πριν επιστρέψει στις Ηνωμένες Πολιτείες και την Μπέικερσφιλντ Τζαμ, όπως και την Άιοβα Ένερτζι. Το 2012, κατάφερε να πάρει το πτυχίο του μετά από καθυστέρηση επτά ετών, ενώ αγωνίστηκε για τελευταία χρονιά το 2013-14 στο ABA με την ομάδα των Σάουθ Χιούστον Ασόλτ.

Παραπομπές

Πηγές 
 NBA Development League: Kenny Taylor - NBA.com
 Kenny Taylor - Phantis
 Kenny Taylor Basketball Player Profile

Καλαθοσφαιριστές Άρη
Καλαθοσφαιριστές βενεζουελάνικων συλλόγων‎
Καλαθοσφαιριστές Κεραυνού Στροβόλου‎
Καλαθοσφαιριστές βοσνιακών συλλόγων
Καλαθοσφαιριστές μεξικανικών συλλόγων‎‎
Καλαθοσφαιριστές Κολοσσού Ρόδου‎
Καλαθοσφαιριστές Λα Πάλμα‎‎‎
Καλαθοσφαιριστές Ζάγκρεμπ‎‎‎
Μπούτσον

Το Μπούτσον (Χάνγκουλ: 부천, Bucheon) είναι μία πόλη της επαρχίας Γκιόνγκι, δηλαδή το Γκιόνγκι-ντο της Νότιας Κορέας. Η πόλη έχει 849.064 κατοίκους, σύμφωνα με την απογραφή του 2016. Η έκτασή της πόλης είναι 53,5 χλμ2.

Πόλεις της Νότιας Κορέας
Κέβιν Φρίμαν

Ο Κέβιν Φρίμαν, γεννημένος στις 3 Μαρτίου 1978 στο Σπρίνγκφιλντ της Μασαχουσέτης, είναι Αμερικανός πρώην επαγγελματίας καλαθοσφαιριστής. Έχει ύψος 2,01 μέτρα και αγωνιζόταν στη θέση του πάουερ φόργουορντ.

Καριέρα
Ο Φρίμαν σπούδασε στο πανεπιστήμιο του Κονέκτικατ, με το οποίο κατέκτησε τον τίτλο του πρωταθλητή NCAA το 1999. Στα τέσσερα χρόνια που αγωνίστηκε με την ομάδα του πανεπιστημίου, συμμετείχε σε 140 αγώνες με μέσους όρους 10,5 πόντων, και 6,5 ριμπάουντ, ενώ είχε 53,4% ποσοστό ευστοχίας σε προσπάθειες εντός παιδιάς.

Μετά το τέλος των σπουδών του, επιλέχθηκε να συμμετάσχει με την εθνική πανεπιστημιακή ομάδα των ΗΠΑ στο παγκόσμιο πανεπιστημιακό πρωτάθλημα που διεξήχθη στην Πάλμα ντε Μαγιόρκα της Ισπανίας. Με μέσους όρους 8,0 πόντων και 4,4 ριμπάουντ, βοήθησε την ομάδα του να κατακτήσει το χρυσό μετάλλιο.

Το 2000, υπέγραψε στους Λος Άντζελες Σταρς για το ΑΒΑ, ολοκληρώνοντας την σεζόν 2000-01 στις Φιλιππίνες. Την επόμενη χρονιά αγωνίστηκε στην Ιταλία και το καλοκαίρι του 2002 μεταγράφηκε στην Αυστραλία, όπου αγωνίστηκε για δύο χρόνια στους Μπρισμπέιν Μπούλετς. Το 2004, επέστρεψε για μικρό χρονικό διάστημα στις Ηνωμένες Πολιτείες και την ομάδα των Γουέσττσεστερ Γουαϊλντφάιρ για την USBL, πριν συνεχίσει για άλλον ένα χρόνο στους Μπρισμπέιν Μπούλετς.

Την σεζόν 2005-06, υπέγραψε στον Άρη Θεσσαλονίκης αλλά αγωνίστηκε σε μόλις έναν αγώνα πρωταθλήματος, πριν συνεχίσει και πάλι στις Φιλιππίνες και τους Σαν Μιγκέλ Μπίρμεν. Το 2006-07, υπέγραψε στους Τσεγιάνγκ Χόρσις από την Κίνα, για να ολοκληρώσει την χρονιά στην Βενεζουέλα και το Πουέρτο Ρίκο.

Το καλοκαίρι του 2007, συμφώνησε με την αργεντίνικη Εστουντιάντες ντε Μπαία Μπλάνκα, συνεχίζοντας στην ιταλική Ίμολα και ολοκληρώνοντας την χρονιά στην βενεζουαλική Κοκόντριλος ντε Καράκας, με την οποία κατέκτησε το τοπικό πρωτάθλημα. Την επόμενη χρονιά, αγωνίστηκε στο Μεξικό και την Βενεουέλα, για να κλείσει την καριέρα του την σεζόν 2009-10, φορώντας αρχικά την φανέλα της ισπανικής Τενερίφης και στην συνέχεια της Εσπαρτάνος ντε Μαρχαρίτα και Κοκόντριλος ντε Καράκας, στην Βενεζουέλα.

Από το 2014, εργάζεται ως τεχνικός διευθυντής της ομάδας καλαθοσφαίρισης του πανεπιστημίου του Κονέκτικατ.

Παραπομπές

Πηγές 
 Kevin Freeman Stats | College Basketball
 Kevin Freeman Basketball Player Profile
 Kevin Freeman Player Profile, Connecticut, NCAA Stats

Καλαθοσφαιριστές Άρη
Καλαθοσφαιριστές βενεζουελάνικων συλλόγων‎
Καλαθοσφαιριστές ιταλικών συλλόγων‎‎
Καλαθοσφαιριστές αυστραλιανών συλλόγων‎
Καλαθοσφαιριστές κινεζικών συλλόγων‎‎
Καλαθοσφαιριστές πορτορικανικών συλλόγων‎
Καλαθοσφαιριστές Εστουντιάντες ντε Μπαία Μπλάνκα‎‎‎‎
Καλαθοσφαιριστές μεξικανικών συλλόγων‎‎‎‎
Καλαθοσφαιριστές Τενερίφης‎‎‎‎‎
Όσκαρ Καλύτερης Πρωτότυπης Μουσικής

Το Όσκαρ Καλύτερης Πρωτότυπης Μουσικής (αγγλικά: Academy Award for Best Original Score) είναι ένα από τα βραβεία που απονέμει η Αμερικανική Ακαδημία Κινηματογραφικών Τεχνών και Επιστημών. Για να κερδίσει κάποιο soundtrack μία υποψηφιότητα σε αυτήν την κατηγορία πρέπει να είναι πρωτότυπο, ήτοι να έχει γραφτεί για τις ανάγκες της εκάστοτε ταινίας.

Ρεκόρ 
Αυτά αφορούν μόνο υποψηφιότητες για το Όσκαρ Καλύτερης Πρωτότυπης Μουσικής. Άλλες κατηγορίες όπως αυτή του Καλύτερου Πρωτότυπου Τραγουδιού δε συμπεριλαμβάνονται.

Παραπομπές

Εξωτερικοί σύνδεσμοι 
 Oscars.org (official Academy site)
 Oscar.com (official ceremony promotional site)
 The Academy Awards Database  (official site)

 
Όσκαρ
Δυναστεία του Λέοντος

Η Δυναστεία του Λέοντος Α'  είναι μία δυναστεία της Ανατολικής Ρωμαϊκής αυτοκρατορίας, που τα μέλη της ήταν αυτοκράτορες από το 457 έως το 518 στην Κωνσταντινούπολη για 61 έτη. 

Η δυναστεία συνδέεται με την προηγούμενη Δυναστεία του Θεοδοσίου Α', μέσω του Μαρκιανού αυτοκράτορα: η 2η σύζυγός του ήταν η Πουλχερία, κόρη του Αρκαδίου, ενώ από την 1η σύζυγό του είχε κόρη τη Μαρκία Ευφημία, μητέρα του Μαρκιανού ο οποίος νυμφεύτηκε τη Λεοντία, κόρη του Λέοντος Α'.

Όλα τα μέλη της σχετίζονται, όχι με εξ αρρενογονίας δεσμούς, αλλά με εξ αγχιστείας δεσμούς με τον Λέοντα Α'.

 Λέων Α' ο Θράκας (457-474)
 Λέων Β' (474), εγγονός του Λέοντος Α'
 Ζήνων (474-475, 476-491), πρώτος σύζυγος της Αριάδνης, κόρης του Λέοντος Α'
 Βασιλίσκος (475-476), αδελφός της Βηρίνας, συζύγου του Λέοντος Α'
 Αναστάσιος Α΄ ο δίκορος (491-518), δεύτερος σύζυγος της Αριάδνης, κόρης του Λέοντος Α'.

Ο Λέων Α' είχε και μία μικρότερη κόρη, τη Λεοντία, σύζυγο του Μαρκιανού σφετεριστή, υιού του Ανθεμίου αυτοκράτορα του Δυτικού Ρωμαϊκού κράτους (467-472).

Τη Δυναστεία του Λέοντος Α' διαδέχθηκε ο Ιουστίνος Α' της Δυναστείας του Ιουστινιανού.

Γενεαλογία

Δείτε επίσης
Κατάλογος Βυζαντινών αυτοκρατόρων
Βυζαντινές Δυναστείες
Λεοντος
Νίκος Κόβης

Ο Νίκος Κόβης (γενν. στην Κωνσταντινούπολη στις 6 Ιανουαρίου 1953) είναι Τούρκος ελληνικής καταγωγής πρώην διεθνής ποδοσφαιριστής, ο οποίος αγωνιζόταν ως κεντρικός αμυντικός. Αγωνίστηκε διεθνής στην Εθνική Τουρκίας.

Ο Νίκος Κόβης αποτέλεσε τεχνικός διευθυντής της ακαδημίας νέων του Παναθηναϊκού μέχρι το 2010.  

Ήταν ο τέταρτος ποδοσφαιριστής γεννημένος στην Τουρκία αλλά με ελληνική καταγωγή που αγωνίστηκε Εθνική Τουρκίας, μετά τον θρύλο της Φενέρμπαχτσε Λευτέρη Αντωνιάδη, τον Κώτσο Κασάπογλου της Ιστανμπούλσπορ και τον Αλέκο Ιορδάνου της Μπεσίκτας.

Καριέρα  
Ο Νίκος Κόβης ξεκίνησε το ποδόσφαιρο από τη Βέφα ΣΚ και στην ηλικία των 16 ετών το 1969, έκανε το ντεμπούτο το στην πρώτη ομάδα στον αγώνα της τελευταίας αγωνιστικής του πρωταθλήματος της περιόδου 1968-69 και έκτοτε καθιερώθηκε, ξεκινώντας την επαγγελματική του ποδοσφαιρική καριέρα. Το 1973 μεταγράφηκε στη Μπεσίκτας, με τη φανέλα της Μπεσίκτας αγωνίστηκε 5 χρόνια και το 1978 ήρθε στην Ελλάδα για τον Παναθηναϊκό. Με τον Παναθηναϊκό αγωνίστηκε 5 χρόνια και το 1983 μεταγράφηκε στον ΟΦΗ, όπου και αγωνίστηκε για 2 χρόνια μέχρι το 1985, όπου και αποσύρθηκε από την ενεργό δράση.

Τίτλοι και Διακρίσεις 
Ο Νίκος Κόβης κατέκτησε το 1975 με την Μπεσίκτας το Κύπελλο Τουρκίας, σκοράροντας 1 γκολ στον τελικό, με αντίπαλο την Τραμπζονσπόρ.

Το 1982 κατέκτησε με τον Παναθηναϊκό το Κύπελλο Ελλάδας.

Προπονητική καριέρα 
 
Έπειτα από την απόσυρσή του από την ενεργό δράση σαν ποδοσφαιριστής, ασχολήθηκε ως προπονητής. Αποτέλεσε προπονητής του Λεβαδειακού, του Παναργειακού, της Προοδευτικής, του Π.Α.Σ. Γιάννινα, της Ε.Α. Ρεθυμνιακού, της Καλλιθέας, του Αθηναϊκού, του  Απόλλων Σμύρνης, του Πατραϊκού, καθώς και του Α.Ο. Αγ. Νικολάου Κρήτης.

Παραπομπές 

Ποδοσφαιριστές Βέφα ΣΚ
Ποδοσφαιριστές Μπεσίκτας
Ποδοσφαιριστές Παναθηναϊκού
Ποδοσφαιριστές ΟΦΗ
Προπονητές ποδοσφαίρου Λεβαδειακού
Προπονητές ποδοσφαίρου Προοδευτικής
Προπονητές ποδοσφαίρου Π.Α.Σ. Γιάννινα
Προπονητές ποδοσφαίρου Αθηναϊκού
Προπονητές ποδοσφαίρου Απόλλωνα Σμύρνης
Έλληνες ομογενείς ποδοσφαιριστές
Δυναστεία του Βαλεντινιανού

Η Δυναστεία του Βαλεντινιανού (Ουαλεντινιανού) είναι μία δυναστεία της Ρωμαϊκής αυτοκρατορίας, που τα μέλη της ήταν αυτοκράτορες από το 364 έως το 383 στην Κωνσταντινούπολη για 19 έτη.

Μετά τη Δυναστεία του Κωνσταντίνου αυτοκράτορας έγινε ο Ιοβιανός, και όταν αυτός απεβίωσε, ο Στρατός εξέλεξε τον Βαλεντινιανό Α΄. Ο νέος αυτοκράτορας διαίρεσε το Ρωμαϊκό Κράτος και διοικούσε το Δυτικό μέρος ενώ το Ανατολικό το παραχώρησε στον αδελφό του Βάλη. Όταν απεβίωσε o Βαλεντινιανός Α΄ το 375, τον διαδέχθηκε στο Δυτικό Ρωμαϊκό Κράτος ο πρώτος γιος του Γρατιανός. Τα μέλη της δυναστείας είναι:
 Βαλεντινιανός Α΄ (Ουαλεντινιανός Α΄) διαίρεσε το Ρωμαϊκό Κράτος και κράτησε το Δυτικό μέρος (364-375)
 Βάλης (Ουάλης) αυτοκράτορας του Ανατολικού Ρωμαϊκού Κράτους (364-378)
 Γρατιανός αυτοκράτορας του Δυτικού Ρωμαϊκού Κράτους (375-383)
 Βαλεντινιανός Β΄ αυτοκράτορας του Δυτικού Ρωμαϊκού Κράτους (383-392), αν και είχε ανακηρυχθεί αυτοκράτορας από το στρατό από το 375.

Το 378 σκοτώθηκε ο Βάλης στην Αδριανούπολη αντιμετωπίζοντας τους Γότθους και τον διαδέχθηκε στο Ανατολικό Ρωμαϊκό Κράτος ο Θεοδόσιος Α΄. Το 383 απεβίωσε ο Γρατιανός και τον διαδέχθηκε στο Δυτικό Ρωμαϊκό Κράτος ο νεότερος αδελφός του Βαλεντινιανός Β΄ ώσπου απεβίωσε το 392, οπότε ανέλαβε ο Θεοδόσιος Α΄ ως αυτοκράτορας όλου του Ρωμαϊκού κράτους, ιδρύοντας τη Δυναστεία του Θεοδοσίου.

Γενεαλογία

Δείτε επίσης
 Κατάλογος Βυζαντινών αυτοκρατόρων
 Βυζαντινές Δυναστείες

Βυζαντινές δυναστείες
Σταύρος Τσακυράκης

Ο Σταύρος Τσακυράκης (Μήθυμνα 1951 - Μυτιλήνη 21 Ιουλίου 2018) ήταν καθηγητής Συνταγματικού Δικαίου στη Νομική Σχολή του Πανεπιστημίου Αθηνών.

Βιογραφία 

Φοίτησε με υποτροφία στο Κολέγιο Αθηνών. Έπειτα σπούδασε Νομική στο Πανεπιστήμιο Αθηνών, όπου δραστηριοποιήθηκε πολιτικά. Κατά την περίοδο της Χούντας των Συνταγματαρχών διετέλεσε γραμματέας της ΕΚΟΝ Ρήγας Φεραίος και μέλος της συντονιστικής επιτροπής κατάληψης του Πολυτεχνείου. Για την αντιδικτατορική του δράση συνελήφθη, φυλακίστηκε και βασανίστηκε στα κρατητήρια ΕΑΤ-ΕΣΑ.

Ακολούθησαν μεταπτυχιακές σπουδές στη Φιλοσοφία του Δικαίου στο Πανεπιστήμιο Ρώμης. Το 1990 αναγορεύθηκε διδάκτωρας Συνταγματικού Δικαίου στο Πανεπιστήμιο Αθηνών.

Διατέλεσε  καθηγητής του Συνταγματικού Δικαίου στη Νομική Σχολή του Πανεπιστημίου Αθηνών, όπου τον Απρίλιο του 2018 έκανε το τελευταίο μάθημα σε μια κατάμεστη αίθουσα καθώς θα συνταξιοδοτούνταν στο τέλος της ακαδημαϊκής χρονιάς 2017-2018. Ταυτόχρονα υπήρξε ακαδημαϊκός επισκέπτης στα πανεπιστήμια Χάρβαρντ, Κολούμπια και Νέας Υόρκης.

Στις ευρωεκλογές του 2014 έθεσε υποψηφιότητα με Το Ποτάμι χωρίς όμως επιτυχία. Αρθρογραφούσε τακτικά σε νομικά περιοδικά και στον ημερήσιο τύπο και ήταν μέλος της επιστημονικής επιτροπής της επιθεώρησης The Books' Journal.

Την 1η Φεβρουαρίου 2016 η Βασιλική Θάνου, τότε πρόεδρος του Αρείου Πάγου, κατέθεσε έγκληση εναντίον του για εξύβριση και δυσφήμηση, λόγω χαρακτηρισμών που είχε χρησιμοποιήσει προς το πρόσωπό της, σε άρθρο στο προσωπικό του ιστολόγιο. Με ανακοίνωσή τους, 14 καθηγητές συνταγματικού δικαίου εξέφρασαν την αντίθεση τους προς την κίνηση της Προέδρου του Αρείου Πάγου ζητώντας της να αποσύρει την έγκληση.

Πέθανε στις 21 Ιουλίου 2018 στη Μυτιλήνη από καρκίνο.

Εργογραφία 
 Σταύρος Τσακυράκης, Οι καταβολές του φιλελευθερισμού στο έργο του Hobbes και του Locke, Εκδόσεις Π. Ν. Σάκκουλα, Αθήνα 1992,
 Σταύρος Τσακυράκης, Η ελευθερία του λόγου στις ΗΠΑ, επιμέλεια σειράς: Γ. Κασιμάτης, κείμενα: Σταύρος Τσακυράκης, Εκδόσεις Π. Ν. Σάκκουλα, Αθήνα 1997, ISBN 960-420-047-Χ, ISBN 978-960-420-047-4,
 Σταύρος Τσακυράκης, Θρησκεία κατά τέχνης, Εκδόσεις Πόλις, Αθήνα 2005, ISBN 960-435-083-8, ISBN 978-960-435-083-4,
 Συλλογικό έργο, Όψεις λογοκρισίας στην Ελλάδα, κείμενα: Λεωνίδας Καραμπίνης, Γιάννης Ζιώγας, Μαριάννα Τζιαντζή, Νάνος Βαλαωρίτης, Δημήτρης Χριστόπουλος, Γεράσιμος Θεοδόσης, Σταύρος Τσακυράκης, Χριστόφορος Δ. Αργυρόπουλος, Ανδρέας Χ. Τάκης, Δημήτρης Δημούλης, Γιάννης Σταυρακάκης, Νικόλας Α. Σεβαστάκης, Αθηνά Αθανασίου, Νίκος Παναγιωτόπουλος, Θάνος Λίποβατς, επιμέλεια: Γιάννης Ζιώγας, Λεωνίδας Καραμπίνης, Γιάννης Σταυρακάκης, Δημήτρης Χριστόπουλος, "Εκδόσεις Νεφέλη", Αθήνα 2008, ISBN 978-960-211-862-7,

Παραπομπές

Εξωτερικοί σύνδεσμοι
Η σελίδα του Σταύρου Τσακυράκη στον ιστότοπο της Νομικής Σχολής Αθηνών
Άρθρα του Σταύρου Τσακυράκη στην εφημερίδα Το Βήμα
Σταύρος Τσακυράκης: «Ποτέ μου δεν συμπάθησα τα σύμβολα» Συνέντευξη του Σταύρου Τσακυράκη στην Κατερίνα Ανέστη, εφημερίδα Η Καθημερινή, 11 Απριλίου 2016.

Έλληνες νομικοί
Έλληνες πανεπιστημιακοί
Καθηγητές νομικής Αθηνών
Γρηγόρης Ψαριανός

Ο Γρηγόρης Ψαριανός (2 Οκτωβρίου 1954) είναι Έλληνας δημοσιογράφος, ραδιοφωνικός παραγωγός, στιχουργός και πρώην βουλευτής της Β΄ Αθηνών του Ελληνικού κοινοβουλίου εκλεγμένος με τον ΣΥΡΙΖΑ, την ΔΗΜΑΡ και Το Ποτάμι. Στις εκλογές του 2019 ήταν υποψήφιος με την Νέα Δημοκρατία, αλλά δεν κατόρθωσε να εκλεγεί. Σήμερα είναι διορισμένος, ως μετακλητός συνεργάτης, στο ιδιαίτερο γραφείο του αντιπροέδρου της κυβέρνησης της Ελλάδας, Παναγιώτη Πικραμμένου.

Βιογραφικά στοιχεία 
Γεννήθηκε στο 1954  στην Αθήνα. Σπούδασε στην Ανωτάτη Βιομηχανική Σχολή Πειραιά, πτυχιούχος του μετέπειτα Πανεπιστημίου Πειραιά.

Εργάστηκε ως δημοσιογράφος και μουσικός παραγωγός για 25 χρόνια σε ραδιοφωνικούς σταθμούς όπως στον Αθήνα 9.84, τον Flash 961, τον ΚLIK fm, τον BEST 92,6, τον 941 Επικοινωνία, τον SevenX, τον  ΑΝΤ1 και την ΕΡΤ.

Έχει ασχοληθεί με τα αθλητικά ως ιδρυτικό μέλος και πρόεδρος της εταιρίας λαϊκής βάσης φίλων της ΑΕΚ «ΕΝΩΣΗ 1924». Διετέλεσε μέλος του Δ.Σ. της ΠΑΕ ΑΕΚ, το 2005.

Διετέλεσε μέλος τού Γνωμοδοτικού Συμβουλίου του Φεστιβάλ Αθηνών και του Μεγάρου Μουσικής Θεσσαλονίκης.

Πολιτική σταδιοδρομία 
Υπήρξε ιδρυτικό μέλος της ΕΑΡ και του Συνασπισμού το 1989, ενώ είχε δραστηριοποιηθεί από το 1972 στον παράνομο Ρήγα Φεραίο και στο ΚΚΕ Εσωτερικού, δίπλα στον Λεωνίδα Κύρκο και τον Μιχάλη Παπαγιαννάκη. Ιδρυτικό στέλεχος και βουλευτής του ΣΥΡΙΖΑ και από το 2010 της ΔΗΜΑΡ. Μετά την διαγραφή του δραστηριοποιήθηκε με Το Ποτάμι.  

Το 2006 εκλέχθηκε δημοτικός σύμβουλος στο Δήμο Αθηναίων με την παράταξη Ανοιχτή Πόλη. Στις περιφερειακές εκλογές του 2010 ήταν επικεφαλής του συνδυασμού Αττική Γη και εκλέχθηκε περιφερειακός σύμβουλος στην Περιφέρεια Αττικής.

Εξελέγη βουλευτής Β' Αθηνών, στις εκλογές του 2007 και του 2009 με τον ΣΥΡΙΖΑ, του 2012 με τη Δημοκρατική Αριστερά και του 2015 με Το Ποτάμι. Με τον επίσης βουλευτή του κόμματος, Γιώργο Αμυρά, τάχθηκαν κατά της Συμφωνίας των Πρεσπών, διαφωνώντας με τη στάση του κόμματος για ψήφο κατά συνείδηση· τελικά ο Ψαριανός ψήφισε «παρών».

Τον Μάιο του 2019 ανακοίνωσε την υποψηφιότητά του στις βουλευτικές εκλογές με τη Νέα Δημοκρατία στο Νότιο Τομέα της Β' εκλογικής περιφέρειας Αθηνών. Έλαβε 11.051 ψήφους και δεν εξελέγη βουλευτής.

Σεξιστικά σχόλια 
Έχει επικριθεί για σεξιστικά σχόλια, όπως κατά της πρώην υπουργού, Έφης Αχτσιόγλου, για την οποία είπε: «πάντως, είναι ωραίο γκομενάκι». Αντίστοιχες ήταν οι αντιδράσεις τον Ιούλιο του 2020 όταν αναδημοσίευσε φωτογραφία -προϊόν φωτομοντάζ αγνώστου- της βουλευτού του ΣΥΡΙΖΑ, Ραλλίας Χρηστίδου, στα μέσα κοινωνικής δικτύωσης.

Παραπομπές

Εξωτερικοί σύνδεσμοι
Προσωπική ιστοσελίδα

Βουλευτές εκλεγμένοι με την Δημοκρατική Αριστερά
Βουλευτές εκλεγμένοι με τον ΣΥΡΙΖΑ
Βουλευτές εκλεγμένοι με το Ποτάμι
Βουλευτές Β' Αθηνών
Πρόεδροι Περιφερειακών Παρατάξεων
Περιφερειακοί Σύμβουλοι ανά την Ελλάδα
5 Seconds of Summer

Οι 5 seconds of summer (συχνά αποκαλούμενοι ως 5SOS) είναι ένα Αυστραλιανό ποπ-ροκ συγκρότημα το οποίο δημιουργήθηκε στο Σίδνεϋ, το 2011.

Ιστορία 
Ξεκίνησαν ως διάσημοι youtubers, που δημοσίευαν διασκευές τραγουδιών διάφορων καλλιτεχνών, στο κανάλι τους στο διάστημα 2011 έως τις αρχές του 2012. Η φήμη τους αυξήθηκε δραστικά σε παγκόσμιο επίπεδο, όταν συμμετείχαν στην παγκόσμια περιοδεία "Take me Home tour" των One Direction.

Είδος μουσικής 
Το συγκρότημα θεωρείται από τα Μ.Μ.Ε. boy-band, ενώ τα μέλη του αρνούνται αυτόν το χαρακτηρισμό για τη μουσική τους, αφού παίζουν μόνοι τους μουσικά όργανα και γράφουν οι ίδιοι τα τραγούδια τους.

Περιοδείες και άλμπουμ 

Το 2014, οι 5SOS κυκλοφόρησαν ένα από τα πιο επιτυχημένα τους τραγούδια, με όνομα "She looks so perfect" το οποίο έγινε από τα πρώτα charts στην Αυστραλία, τη Νέα Ζηλανδία, την Ιρλανδία και τη Μεγάλη Βρετανία. Ακολούθησε το πρώτο τους άλμπουμ με όνομα "5 seconds of summer" που κυκλοφόρησε τον Ιούνιο του 2014, που έγινε No.1 σε 11 χώρες και έπειτα η πρώτη παγκόσμια περιοδεία τους εν ονόματι "Rock Out With Your Socks Out". Το συγκρότημα κυκλοφόρησε το δεύτερο άλμπουμ τους "Sounds Good Feels Good".  τον Οκτώβριο του 2015 και στη συνέχεια στην κυκλοφορία της ταινίας τους "How did we end up here". Ακολούθησε μια ακόμη περιοδεία, ονόματι "Sounds live, feels live." και μετά από ένα διάλειμμα, κυκλοφόρησε το τρίτο τους album, "Youngblood" στις 15 Ιουνίου 2018, το οποίο ήταν επίσης No.1 σε πολλές χώρες και ήταν επίσης από τα πιο επιτυχημένα album της χρονιάς, περνώντας το album της Beyoncé και του Jay Z στα charts. Στη συνέχεια ανακοινώθηκε και μια ακόμη περιοδεία, "Meet You There Tour".

Δισκογραφική εταιρία 
Δημιούργησαν τη δική τους δισκογραφική εταιρία "Hi or Hey Records" , στις 27 Ιανουαρίου του 2014. Το όνομα αυτό προέκυψε από ψηφοφορία μεταξύ των φανς στο Twitter. Στις 24 Μαρτίου του 2015, η "Hi or Hey Records" υπέγραψε με το rock συγκρότημα Hey Violet.

Τα μέλη του συγκροτήματος 
Το συγκρότημα αποτελείται από τέσσερα μέλη.
 Luke R. Hemmings 

o Luke Robert Hemmings (Λουκ Ρόμπερτ Χέμινγκς) είναι ο βασικός τραγουδιστής και ο ρυθμικός κιθαρίστας του συγκροτήματος. Παίζει επίσης πιάνο στις live εμφανίσεις. Γεννήθηκε στις 16 Ιουλίου του 1996 (24 χρονών)
 Calum Τ. Hood

o Calum Thomas Hood (Κάλουμ Τόμας Χουντ) χειρίζεται το μπάσο στο συγκρότημα καθώς επίσης τα φωνητικά στο συγκρότημα. Στις live εμφανίσεις χειρίζεται τα πλήκτρα. Γεννήθηκε στις 25 Ιανουαρίου του 1996 (24 χρονών).
 Michael G. Clifford

ο Michael Gordon Clifford (Μάικλ Γκόρντον Κλίφφορντ) είναι ο βασικός κιθαρίστας και κάνει επίσης τα φωνητικά. Στις live εμφανίσεις τους, κάποιες φορές παίζει πιάνο. Γεννήθηκε στις 20 Νοεμβρίου του 1995 (25 χρονών).
 Ashton F. Irwin

o Ashton Flethcher Irwin (Άστον Φλέτσερ Έργουιν) είναι ο ντράμερ στη μπάντα και κάνει επίσης τα φωνητικά.Γεννήθηκε στις 7 Ιουλίου του 1994 (26 χρονών).

Παραπομπές 

Αυστραλιανά μουσικά συγκροτήματα
Pop rock συγκροτήματα
Φωτοχρωστική

Στη Μοριακή Βιολογία με την ονομασία φωτοχρωστικές (photopigments) φέρονται οργανικές ενώσεις που βρίσκονται στα κύτταρα των φωτοαυτότροφων οργανισμών που διεγείρονται από το φως και δεσμεύοντας μέρος της ενέργειας της ακτινοβολίας υφίστανται χημική μετατροπή. 
Οι φωτοχρωστικές ως βασικοί παράγοντες στην φωτοβιοχημική διεργασία της φωτοσύνθεσης καλούνται επίσης και φωτοσυνθετικές χρωστικές.

 Στην ιατρική ορολογία, η "φωτοχρωστική" αναφέρεται στις οψίνες, πρωτεΐνες των φωτοϋποδοχέων του αμφιβληστροειδούς .

Διάκριση φωτοχρωστικών 
Οι φωτοχρωστικές, με βάση τη χημική τους σύσταση, διακρίνονται στις ακόλουθες κατηγορίες:
 τις χλωροφύλλες α, β, c, και d, που χημικά ανήκουν στην κατηγορία των πορφυρινών
 τις βακτηριοχλωροφύλλες α και β, που χημικά ανήκουν στην αυτή κατηγορία των χλωροφυλλών.
 τα καροτενοειδή, (καροτένια και ξανθοφύλλες)), που χημικά ανήκουν στα ισοπρενοειδή,  
 τις φυκοβιλίνες, (φυκοερυθροχολίνη και φυκοκυανοχολίνη), που αποτελούν χρωμοφόρα των φωτοσυνθετικών χρωμοπρωτεϊνών.

Εντοπισμός φωτοχρωστικών 
 Η χλωροφύλλη α εντοπίζεται σε όλους τους φωτοαυτότροφους ευκαριωτικούς οργανισμούς.
 Η χλωροφύλλη β εντοπίζεται σε όλους τους παραπάνω εκτός από τα διάτομα, φαιοφύκη και ροδοφύκη.
 Η χλωροφύλλη c εντοπίζεται στα διάτομα, φαιοφύκη και ροδοφύκη.
 Η χλωροφύλλη d εντοπίζεται ομοίως όπου και η χλωροφύλλη c.
 Τα καροτενοειδή εντοπίζονται σε όλους τους φωτοσυνθετικούς οργανισμούς.
 Η φυκοερυθροχολίνη εντοπίζεται μόνο στα ροδοφύκη.
 Η φυκοκυανοχολίνη εντοπίζεται μόνο στα κυανοφύκη. 
 Οι δε βακτηριοφύλλες α και β εντοπίζονται στα φωτοσυνθετικά βακτήρια (*).
Γενικά στους ευκαριωτικούς αυτότροφους οργανισμούς οι φωτοχρωστικές εντοπίζονται στους φωτοσυνθετικούς κόκκους (grana) των χρωμοπλαστών. Αντίθετα στα φωτοσυνθετικά βακτήρια και τα κυανοφύκη, που στερούνται χρωμοπλαστών, οι φωτοχρωστικές εντοπίζονται σε προεξοχές της πλασματικής μεμβράνης τους.

Δείτε επίσης 
 φωτοδέκτης ή πρωτεϊνικός φωτοδεκτης

Πηγές 
 "Λεξικό Βιολογίας Collins", σ. 702 - Εκδόσεις Ι. Φλώρος - Αθήνα.
 Δημ. Παλαφούτας - Αλεξ. Πανταζίδης "Βιολογία" Εκδ. Πατάκη Αθήνα 1999, σ.160.

Μοριακή Βιολογία
Χρωστικές
Φωτοσύνθεση
Κάπου σε ξέρω

Κάπου Σε Ξέρω είναι ο τίτλος μιας ελληνικής μαύρης κωμικής τηλεοπτικής σειράς που προβλήθηκε από τους τηλεοπτικούς δέκτες του Mega Channel τη σεζόν 2001-2002. Το σενάριο υπέγραψαν η Σάρα Γανωτή και ο Νίκος Σταυρακούδης, ενώ τη σκηνοθεσία ανέλαβε η Πηνελόπη Κροντηροπούλου σε παραγωγή της εταιρείας Studio ATA. Η προσέγγιση του ζητήματος της επέμβασης επαναπροσδιορισμού φύλου που πραγματεύεται η σειρά γίνεται μέσω κωμικών καταστάσεων, ωστόσο αποτέλεσε θέμα ζήτησης κατά τη περίοδο της πρώτης προβολής της σειράς από τα μέσα μαζικής ενημέρωσης της εποχής. Τους δύο πρωταγωνιστικούς ρόλους της σειράς ερμηνεύουν η Μαρία Καβογιάννη και η Καίτη Κωνσταντίνου.

Επισκόπηση σειράς

Υπόθεση 
Ο Κώστας Καρλάτος (Νίκος Νίκας) είναι φιλόλογος και παντρεμένος με τη πρώην τηλεπαρουσιάστρια και νυν βουλευτή, Ρένα Αναστασοπούλου Καρλάτου (Μαρία Καβογιάννη), με την οποία έχουν μια κόρη στην εφηβεία, την Αναστασία (Αιμιλία Βασιλακάκη). Μια μέρα ο Κώστας εξαφανίζεται και η οικογένεια του αναζητούν τα ίχνη του. Ωστόσο, ο Κώστας έχει ταξιδέψει στο Άμστερνταμ όπου έχει προβεί σε επέμβαση επαναπροσδιορισμού φύλου έχοντας πλέον νέα ταυτότητα ως Λιλίκα Γεωργίου (Καίτη Κωνσταντίνου). Η Λιλίκα συναντάει τυχαία τη Ρένα, με την οποία τελικά γίνονται κολλητές φίλες χωρίς ωστόσο να της αποκαλύψει τη πραγματική της ταυτότητα. Οι μόνοι που αρχικά γνωρίζουν για την επέμβαση και τη πραγματική ταυτότητα της Λιλίκας είναι ο κολλητός φίλος του Κώστα, Πέτρος (Νίκος Σταυρακούδης), άνεργος ηθοποιός, και η αδερφή του, Αγγέλα (Σάρα Γανωτή). Η Λιλίκα μπαίνει για τα καλά στο παλιό της σπίτι και τη παλιά της ζωή προσπαθώντας να αποκαλύψει στους ανθρώπους που αγαπά για την αλλαγή στη ζωή του.

Διανομή

Συντελεστές 
Μαρίνα Καμπριγιάννη (Make-up / Hair stylist)
Αλέξης Φούκος (Styling)
Ευαγγελία Τζανέτου (Βοηθός σκηνοθέτη)
Σταμάτης Γιατράκος (Μουσική επιμέλεια)
Σπύρος Καρύδης (Μοντάζ)
Γιάννης Μακρίδης (Μιξάζ)
Γιώργος Ασημακόπουλος (Σκηνογράφος)
Τάκης Τσάκωνας (Διεύθυνση φωτογραφίας)
Ντίνα Κάσσου (Επιμέλεια σεναρίου)
Σάρα Γανωτή (Σεναριογράφος)
Νίκος Σταυρακούδης (Σεναριογράφος)
Studio ATA (Εκτέλεση παραγωγής)
Πηνελόπη Κροντηροπούλου (Σκηνοθεσία)

Επεισόδια 

 Τα πρώτα 4 επεισόδια προβάλλονταν κάθε Πέμπτη στις 21:00, ενώ τα υπόλοιπα κάθε Δευτέρα στις 21:00.
 Τα τελευταία 2 επεισόδια προβλήθηκαν μαζί το Σάββατο 9 Μαρτίου 2002.

Εξωτερικοί σύνδεσμοι 
 «Κάπου σε ξέρω» στο www.retrodb.gr

Παραπομπές

Εξωτερικοί σύνδεσμοι 

Τηλεοπτικές σειρές Mega
Ελληνικές κωμικές τηλεοπτικές σειρές
Τηλεοπτικές σειρές συσχετιζόμενες με ΛΟΑΤ
Ελληνικά Αμυντικά Συστήματα

Η εταιρεία Ελληνικά Αμυντικά Συστήματα (ΕΑΣ) είναι όμιλος εταιρειών που ιδρύθηκε το 2004 με τη συγχώνευση της ΠΥΡΚΑΛ, που ιδρύθηκε το 1874 και για περισσότερα από 130 χρόνια δραστηριοποιείται στην κατασκευή πυρομαχικών μικρών, μεσαίων και μεγάλων διαμετρημάτων συμβατών με ΝΑΤΟϊκού τύπου οπλικά συστήματα, και της ΕΒΟ, που ιδρύθηκε το 1977 και δραστηριοποιείται στην κατασκευή όπλων φορητού οπλισμού, όλμων, οπλικών συστημάτων, προωθητικών πυρίτιδων και γεμισμάτων, καθώς επίσης και πυρομαχικών μεσαίων και μεγάλων διαμετρημάτων.

Τα ΕΑΣ ανήκουν στον ευρύτερο Δημόσιο Τομέα, απασχολούν 2.000 άτομα και αποτελούνται από τον Αμυντικό Τομέα και τον Πολιτικό Τομέα, ενώ ταυτόχρονα διαθέτουν τρεις θυγατρικές εταιρείες. Ο Αμυντικός Τομέας λειτουργεί πέντε σύγχρονα Συγκροτήματα Εργοστασίων:

 Συγκρότημα Εργοστασίων του  Υμηττού (Αττική) - έδρα της Εταιρείας: παράγονται πυρομαχικά φορητού  οπλισμού, τα μεταλλικά μέρη των πυρομαχικών μεσαίων και μεγάλων  διαμετρημάτων, καθώς και των κεφαλών μάχης των πυραύλων Stinger και IRIS-T
 Σ.Ε. Αιγίου (Αχαΐα):  κατασκευάζονται όπλα φορητού οπλισμού, όλμοι, σωλήνες πυροβόλων, καθώς και  παρελκόμενα φορητού οπλισμού
 Σ.Ε. Μάνδρας (Αττική):  κατασκευάζονται και συντηρούνται οπλικά συστήματα και προϊόντα αεροπορικού  τύπου
 Σ.Ε. Λαυρίου και Ελευσίνας  (Αττική) συναρμολογούνται πυραυλικά συστήματα και γομώνονται τα πυρομαχικά  μεσαίων και μεγάλων διαμετρημάτων

Ο πολιτικός τομέας λειτουργεί εργοστάσιο στο Λαύριο και δραστηριοποιείται στην παραγωγή εμπορικών εκρηκτικών και φυσιγγίων κυνηγίου, καθώς επίσης και στην κατασκευή ανεμογεννητριών, λεβήτων θέρμανσης και μεταλλικών κατασκευών. Οι θυγατρικές εταιρείες των ΕΑΣ έχουν τις ακόλουθες δραστηριότητες:

 Η Μεταλλουργική Βιομηχανία  Ηπείρου Α.Ε. επεξεργάζεται προϊόντα από χαλκό και κράματα χαλκού
 Η Ηλεκτρομηχανική Κύμης  κατασκευάζει προϊόντα για ατομική προστασία, όπως Αλεξίσφαιρα Γιλέκα,  Στολές NBC, Αλεξίσφαιρες Ασπίδες και Κράνη
 Η LT-PYRKAL δραστηριοποιείται  στην κατασκευή Κρυστάλλων Laser και εξαρτημάτων για Συστήματα Laser

Εξωτερικοί σύνδεσμοι 
 Επίσημος ιστότοπος

Βιομηχανία
Ελληνικές Ένοπλες Δυνάμεις
Όπλα
Εταιρείες άμυνας στην Ελλάδα
Ελληνικά εμπορικά σήματα
Δάφνη Πατακιά

Η Δάφνη Ιωακειμίδου-Πατακιά (Βρυξέλλες, 8/6/1992) είναι Ελληνίδα ηθοποιός.

Βιογραφικά στοιχεία 
Γεννήθηκε στις Βρυξέλλες από Έλληνες γονείς και πραγματοποίησε τις σπουδές της στο Εθνικό Θέατρο στην Αθήνα. Έχει πρωταγωνιστήσει στις ταινίες Interruption του Γιώργου Ζώη, Το ξύπνημα της άνοιξης του Κωνσταντίνου Γιάνναρη και Meltem (προβλήθηκε στην Ελλάδα ως «Μελτέμι» ) του Βασίλη Δογάνη. 

Το 2016 διακρίθηκε στο Διεθνές Φεστιβάλ Κινηματογράφου Βερολίνου ως ένα από τα δέκα ανερχόμενα ταλέντα του διεθνούς κινηματογράφου.

Μητέρα της είναι η ποιήτρια Μαρία Πατακιά.

Παραπομπές

Ελληνίδες ηθοποιοί κινηματογράφου
Εμμανουήλ Μαρινάκης

Ο Εμμανουήλ Μαρινάκης (1892 - 26 Φεβρουαρίου 1959), του Γεωργίου, ήταν Έλληνας δικηγόρος και πολιτικός.

Βιογραφία 
Σπούδασε νομικά και άσκησε το λειτούργημα του δικηγόρου.

Από τον Σεπτέμβριο του 1926 ως τον Νοέμβριο του 1927 υπηρέτησε ως Νομάρχης Έβρου.

Εξελέγη βουλευτής Ροδόπης  στις εκλογές του 1936 με το κόμμα των Φιλελευθέρων. Στις επόμενες εκλογές του 1946 επανεξελέγη με το Κόμμα Φιλελευθέρων με 3.751 ψήφους. 

Για τελευταία φορά εξελέγη βουλευτής με τον Ελληνικό Συναγερμό το 1952.

Στις 27 Ιανουαρίου 1949 διορίστηκε υπουργός Εμπορικής Ναυτιλίας στην πρώτη κυβέρνηση Σοφούλη. Παρέμεινε στο ίδιο χαρτοφυλάκιο στην δεύτερη κυβέρνηση Σοφούλη και στην κυβέρνηση Διομήδη, ως τις 6 Ιανουαρίου 1950.

Για τελευταία φορά ανέλαβε υπουργός Εμπορικής Ναυτιλίας στην κυβέρνηση Παπάγου, από τις 23 Δεκεμβρίου 1953 ως τις 11 Απριλίου 1954, οπότε παραιτήθηκε. 

Πέθανε στις 26 Φεβρουαρίου 1959 (στις 11 τη νύχτα) και κηδεύτηκε την επομένη στην Αλεξανδρούπολη.

Παραπομπές 

Βουλευτές Ροδόπης
Βουλευτές εκλεγμένοι με το κόμμα των Φιλελευθέρων
Έλληνες υπουργοί Εμπορικής Ναυτιλίας
Νομάρχες Έβρου
Λίλυ Σινγκ

Η Λίλυ Σίνγκ (Lilly Singh ([lɪli sɪŋɡʱ]) ) γεννημένη στις 26 Σεπτεμβρίου του 1988 στον Καναδά, γνωστή με το ψευδώνυμο Superwoman ("IISuperwomanII") στο YouTube, είναι Youtuber, vlogger και κωμικός. Από την αρχή του καναλιού της τον Οκτώβριο του 2010, τα video της έχουν πάνω από δύο δισεκατομμύρια προβολές και το κανάλι της έχει πάνω από 14 εκατομμύρια εγγραφές. Το 2016, βγήκε όγδοη στο Forbes list of World's Highest Paid YouTube Stars, επειδή τα κέρδη της από το Youtube το 2015 ανερχόταν στα 3 εκατομμύρια δολάρια. Η Λίλυ ήταν μέλος του YouTube Rewind 2014, του YouTube Rewind 2015 και του YouTube Rewind 2016.Έχει κερδίσει ένα MTV Fandom Award, ένα Streamy Award και δύο Teen Choice Awards μέχρι στιγμής στην καριέρα της. Το 2016 η Σινγκ σε συνεργασία με τη Smashbox κυκλοφόρησε ένα κόκκινο κραγιόν με το όνομα "Bawse". Επίσης κυκλοφόρησε και την πρώτη της ταινία " A Trip to Unicorn Island" Και στις 28 Μαρτίου 2017 κυκλοφόρησε στην αγορά το πρωτο της βιβλιο "How to be a Bawse"

Βιογραφία 
Η Λίλυ γεννήθηκε και μεγάλωσε στο Σκάρμπορο του Τορόντο.Κατάγεται από το Παντζάμπ της Ινδίας.Οι γονείς της ακολουθούν την θρησκεία των Sikh (Σιχισμός). Η ίδια παρόλο που μεγάλωσε σύμφωνα με την παράδοση των Sikh έχει αναφέρει πως δεν ακολουθεί κάποια συγκεκριμένη θρησκεία.'Εχει μία μεγαλύτερη αδελφή ονόματι Τίνα η οποία έχει επίσης κανάλι στο Youtube.Σπούδασε ψυχολογία στο York University και αποφοίτησε το 2010.Το 2015 μετακόμισε στο Λος Άντζελες.

Καριέρα 
Τον Οκτώβριο του 2010 η Λίλυ ξεκίνησε το κανάλι της στο Youtube με το ψευδώνυμο IISuperwomanII. 'Εχει δηλώσει πως το όνομα προέκυψε από την παιδική της ηλικία και την ιδέα ότι είχε ένα αόρατο S στο στήθος της,το οποίο την έκανε να πιστεύει πως μπορεί να καταφέρει τα πάντα. Στα βίντεο της συχνά προβάλει την κουλτούρα των παντζάμπι και επίσης αναφέρεται στις καθημερινές συνήθειες όλων, με σατυρικό τρόπο. Επιπλέον, καταγράφει τις συναντήσεις της με διάφορους σταρς όπως  Shah Rukh Khaν, Priyanka Chopra, Madhuri Dixit, Rohit Shetty, Ariana Grande, Ed Sheeran, Shay Mitchell, Selena Gomez, Alessia Cara, Debby Ryan, Arjun Kapoor, Nargis Fakhri, Varun Dhawan, Kareena Kapoor, Dwayne Johnson, Karan Brar, Drake , Zendaya, Winnie Harlow, Sabrina Carpenter Victoria Justice, Colleen Ballinger και πολλοί άλλοι. 

Τον Δεκέμβριο του 2011 η Λίλυ δημιούργησε ένα δεύτερο κανάλι (SuperwomanVlogs) στο οποίο ανεβάζει τις καθημερινές της δραστηριότητες.

Παραπομπές 

Video bloggers
Αμφιφυλόφιλες γυναίκες ηθοποιοί
Νινγκσιά

Η Νινγκσιά (κινεζικά: 宁夏, επίσημα: Αυτόνομη Περιοχή Νινγκσιά Χούι) είναι μια από τις 31 επαρχίες της Λαϊκής Δημοκρατίας της Κίνας και επίσης μια από τις 5 αυτόνομες περιοχές της. Συνορεύει βόρεια με την Εσωτερική Μογγολία, ανατολικά με το Σαανσί, και δυτικά με το Γκανσού. Μέχρι το 1958 ήταν μέρος της πολιτείας Γκανσού, και αποσχίστηκε από αυτήν για να γίνει η αυτόνομη περιοχή της φυλής Χούι.Η έκταση της είναι 66.400 τετραγωνικά χιλιόμετρα. Πρωτεύουσα είναι το Γιντσουάν.

Διοικητικές περιοχές
Η Νινγκσιά διαιρείται σε 5 νομούς (όλοι πόλεις νομαρχιακού επιπέδου).

Εξωτερικοί σύνδεσμοι

Αυτόνομες περιοχές της Λαϊκής Δημοκρατίας της Κίνας
Απόντες

Το Απόντες είναι ελληνική δραματική ταινία του 1996, σε σκηνοθεσία του Νίκου Γραμματικού. Το σενάριο το έγραψε ο σκηνοθέτης σε συνεργασία με τον συγγραφέα και σεναριογράφο Νίκο Παναγιωτόπουλο.

Πλοκή

Έξι παιδικοί φίλοι από τη Σαλαμίνα συναντιούνται σποραδικά στο διάστημα από το Ευρωμπάσκετ του 1987 μέχρι το Μουντιάλ του 1994. Μέσα σε αυτήν την επταετία η ζωή τους εξελίσσεται και οι σχέση τους περνά στάδια. Βλέπουμε τις διαφορετικές τους κοσμοθεωρήσεις, τις ιδεολογικές τους διαφωνίες, τους καβγάδες, τις σχέσεις τους με τις γυναίκες, τους διαφορετικούς επαγγελματικούς δρόμους, την απόσταση που τους χωρίζει και τη φθίνουσα πορεία της φιλίας τους. Ταυτόχρονα με την ιστορία των έξι φίλων, βλέπουμε και τις σημαντικές αλλαγές που συμβαίνουν στο εγχώριο και παγκόσμιο επίπεδο εκείνη την περίοδο.

Διανομή

Βραβεία/Διακρίσεις
Η ταινία απέσπασε 4 βραβεία στο Φεστιβάλ Κινηματογράφου Θεσσαλονίκης το 1996 (καλύτερης ταινίας μεγάλου μήκους, σκηνοθεσίας, σεναρίου και β’ ανδρικού ρόλου). Επίσης, πήρε το βραβείο καλύτερης ταινίας από την Πανελλήνια Ένωση Κριτικών Κινηματογράφου και από τα Κρατικά Βραβεία Ποιότητας ΥΠΠΟ.

Παραπομπές

Ελληνικές ταινίες
Ταινίες του 1996
Ελληνόφωνες ταινίες
Ελληνικές δραματικές ταινίες
Ταινίες γυρισμένες στην Ελλάδα
Ταινίες παραγωγής Ελληνικού Κέντρου Κινηματογράφου
Πολιορκία του Τομπρούκ

Η Πολιορκία του Τομπρούκ ήταν η συνέχεια της προσπάθειας των δυνάμεων του Άξονα για την κατάληψη του στρατηγικής σημασίας λιμανιού του Τομπρούκ. Μετά την Επιχείρηση ηλιοτρόπιο ο στρατηγός Ρόμελ κατάλαβε πως η κατάληψη του θα ήταν πολύ πιο δύσκολη. Έτσι προχώρησε σε οργανωμένη πολιορκία. Κατά τη διάρκεια αυτής, οι συμμαχικές δυνάμεις έκαναν τρεις απόπειρες για να σπάσουν τον κλοιό, εκ των οποίων οι δύο ήταν αποτυχημένες. Ωστόσο, η τρίτη στέφθηκε με επιτυχία, απωθώντας το Άφρικα Κορπς αρκετά χιλιόμετρα μακριά και λύνοντας την πολιορκία.

Πηγές
Στρατιωτικές Επιχειρήσεις του Β' Παγκοσμίου Πολέμου στην Βόρεια Αφρική
Παλαμαϊκή Σχολή

Παλαμαϊκή Σχολή (ή και Παλαμαία Σχολή) ονομαζόταν η σχολή που ίδρυσε στο Μεσολόγγι ο λόγιος Παναγιώτης Παλαμάς το 1760. Ο Παλαμάς έμεινε διευθυντής της σχολής, από την ίδρυσή της, μέχρι το θάνατό του το 1802, με μια διακοπή της λειτουργίας της κατά τη διάρκεια των Ορλωφικών. Κατά τα Ορλωφικά, το 1770, το Μεσολόγγι συμμετείχε στην εξέγερση και ο Παναγιώτης Παλαμάς κατέφυγε στη Ζάκυνθο, από την οποία επέστρεψε μετά την υπογραφή της συνθήκης Κιουτσούκ-Καϊναρτζή το 1774, φτιάχνοντας τη σχολή σε νέο χώρο. Η σχολή αναφερόταν ως «κοινοσυντήρητος», ως «κοινοσυντήρητο ίδρυμα». Τον διαδέχθηκε στη διεύθυνση της σχολή ο γιος του Γρηγόριος Παλαμάς, οπότε μετονομάστηκε σε Μεσολογγίτις Ακαδημία. Η σχολή συνέχισε να λειτουργεί ακόμη και κατά τα πρώτα  χρόνια της ελληνικής επανάστασης, μέχρι το 1825, όταν έπεσε το Μεσολόγγι στους Τούρκους. Λειτούργησε ξανά το 1829 όταν την επανίδρυσε ο Ιωάννης Καποδίστριας.

Με τη μορφή Γυμνασίου, ενταγμένου στο εκπαιδευτικό σύστημα του ελληνικού κράτους, λειτουργεί από το 1846

Το 1930/32, το κτίριο της σχολής χτίστηκε από τον αρχιτέκτονα Περικλή Γεωργακόπουλο, στο πλαίσιο ανοικοδόμησης σχολείων από το υπουργείο Παιδείας. Το κτίριο αυτό, στην οδό Δεληγκιρτή (στο οικοδομικό τετράγωνο Δεληγκιρτή, Αθαν. Ραζή, Κύπρου, Κωστή Παλαμά) στο οποίο στεγάζεται σήμερα ως 1ο Γυμνάσιο Μεσολογγίου, κρίθηκε το 2010 ως διατηρητέο από το Κεντρικό Συμβούλιο Νεωτέρων Μνημείων του Υπουργείου Πολιτισμού.

Αναφορές

Ελληνικά σχολεία κατά την τουρκοκρατία
Μεσολόγγι
Ευάγγελος Δενδρινός

Ο Ευάγγελος Δενδρινός (1910 - 13 Σεπτεμβρίου 2002), του Σπυρίδωνα, ήταν Έλληνας πολιτικός.

Βιογραφία 
Καταγόταν από το Αργοστόλι.

Στις εκλογές του 1950 εξελέγη για πρώτη φορά βουλευτής Κεφαλληνίας με το Δημοκρατικό Σοσιαλιστικό Κόμμα και επανεξελέγη το 1951 με το Κόμμα Φιλελευθέρων , το 1961 με την Ένωση Κέντρου καθώς και το 1963 και 1964 με το ίδιο κόμμα. Αργότερα έγινε ένας από τους (αποκαλούμενους και αποστάτες) βουλευτές από το κόμμα, το 1965.

Στην κυβέρνηση Νόβα ήταν υφυπουργός  Συγκοινωνιών από τις 16 Ιουλίου 1965 ως τις 4 Αυγούστου του ίδιου χρόνου και στην κυβέρνηση Στεφανόπουλου υπηρέτησε ξανά στην ίδια θέση από τις 5 Οκτωβρίου 1965 ως τις 22 Δεκεμβρίου 1966. 

Στην ιδιαίτερη πατρίδα του υπηρέτησε και ως δήμαρχος το 1955-1956 και το 1959.

Μετά την πτώση της χούντας πολιτεύτηκε ξανά, χωρίς να πετύχει να εκλεγεί βουλευτής, με την Εθνική Παράταξη (1977 και το 1981 με τοπικό συνδυασμό στην ιδιαίτερη πατρίδα του.  Υπήρξε υποψήφιος δήμαρχος Αργοστολίου στις δημοτικές εκλογές του Οκτωβρίου 1982 με την στήριξη της Ν.Δ. και έλαβε 37,98% στον πρώτο γύρο και 44,99% στον δεύτερο γύρο χωρίς να εκλεγεί. 

Πέθανε σε ηλικία 92 ετών στις 13 Σεπτεμβρίου 2002. Κηδεύτηκε στις 16 Σεπτεμβρίου από τον ιερό ναό Αγίου Λαζάρου του Πρώτου Νεκροταφείου Αθηνών.

Ήταν παντρεμένος με την Ευγενία.

Παραπομπές 

Έλληνες υφυπουργοί Συγκοινωνιών
Βουλευτές εκλεγμένοι με το κόμμα των Φιλελευθέρων
Βουλευτές εκλεγμένοι με την Ένωση Κέντρου
Βουλευτές Κεφαλληνίας
Δήμαρχοι ελληνικών πόλεων
Βουλευτές εκλεγμένοι με το Δημοκρατικό Σοσιαλιστικό Κόμμα
Αργοστόλι
Αχιλλέας Λιακόπουλος

Ο Αχιλλέας Λιακόπουλος (1927 - 1990), του Γεωργίου, ήταν Έλληνας δικηγόρος και πολιτικός. Υπηρέτησε ως βουλευτής.

Βιογραφία 
Στις εκλογές του 1964 εξελέγη βουλευτής Δράμας με την Ένωση Κέντρου. Αργότερα έγινε ένας από τους (αποκαλούμενους και αποστάτες) βουλευτές από το κόμμα, το 1965..
Ο Λιακόπουλος στην κυβέρνηση Τσιριμώκου (20 Αυγούστου 1965-17 Σεπτεμβρίου 1965) ήταν υφυπουργός Δημοσίων Έργων, θέση στην οποία υπηρέτησε και στην κυβέρνηση Στεφανόπουλου από τις 5 Οκτωβρίου 1965 ως τις 9 Νοεμβρίου 1966, και στη συνέχεια έγινε υφυπουργός Συντονισμού στην ίδια κυβέρνηση από τις 10 Νοεμβρίου 1966 ως τις 22 Δεκεμβρίου του ίδιου χρόνου. 

Μεταδικτατορικά πολιτεύτηκε ξανά με την Εθνική Παράταξη το 1977, χωρίς επιτυχία. 

Πέθανε σε ηλικία 64 ετών στο εξωτερικό το 1990.

Παραπομπές 

Έλληνες υφυπουργοί Δημοσίων Έργων
Έλληνες υφυπουργοί Συντονισμού
Βουλευτές εκλεγμένοι με την Ένωση Κέντρου
Βουλευτές Δράμας
Εργατικό Κόμμα (Σλοβακία)

Το Εργατικό Κόμμα () ήταν πολιτικό κόμμα της Σλοβακίας κατά την περίοδο που ακολούθησε του Β΄ Παγκοσμίου Πολέμου. Το κόμμα ιδρύθηκε το 1946 από Σοσιαλδημοκράτες, οι οποίοι αρνούνταν την συνεργασία με το Κομμουνιστικό Κόμμα.

Παραπομπές
Σφαγή της Δράκειας

Η Σφαγή της Δράκειας ήταν η μαζική εκτέλεση 115 αμάχων ανδρών από στρατιώτες των SS στο χωριό Δράκεια του Πηλίου στις 18 Δεκεμβρίου 1943. 
Η επιχείρηση αυτή ήταν αντίποινα των Ναζί για τον θάνατο δύο Γερμανών στρατιωτών σε ενέδρα ανταρτών του ΕΑΜ στη θέση Αλυκόπετρα, ΒΔ της Δράκειας, την προηγούμενη ημέρα.

Μία αγρυπνία εις μνήμη των νεκρών λαμβάνει χώρα στην περιοχή σε ετήσια βάση, συχνά με την παρουσία μελών της Βουλής και της Ελληνικής Κυβέρνησης. Για το έγκλημα των Ναζί, δεν έγινε ποτέ καμία δίκη και η Κυβέρνηση της Γερμανίας ουδέποτε αποζημίωσε τις οικογένειες των θυμάτων.

Η Κυβέρνηση της Ελλάδας έχει χαρακτηρίσει την Δράκεια ως «μαρτυρικό χωριό» με το Προεδρικό Διάταγμα υπ' αριθμ. 99 τού 2000.

Παραπομπές 

Δρακεια
Φρούριο του Ντιγιαρμπακίρ

Το Φρούριο του Ντιγιάρμπακιρ είναι ιστορικό φρούριο στο Σουρ του Ντιγιάρμπακιρ της Τουρκίας. Αποτελείται από ένα εσωτερικό και ένα εξωτερικό φρούριο.

Το κάστρο κατασκευάστηκε από τον Βυζαντινό Αυτοκράτορα Κωνσταντίνο Β΄, ο οποίος οχύρωσε την πόλη με τείχη και πύργους, και ενίσχυσε την ήδη υπάρχουσα ακρόπολή της.

Κύριες πύλες του φρουρίου είναι η Πύλη Νταγ (Ορεινή), η Πύλη Ούρφα, η Πύλη Μάρντιν και η Πύλη Γενί (Νέα). Τα σημερινά τείχη, κατασκευασμένα το 349, έχουν μήκος 5.700 μέτρα, ύψος 10-12 μέτρα και πλάτος 3 με 5 μέτρα.

Η UNESCO πρόσθεσε το κτίριο στον δοκιμαστικό της κατάλογο το 2000, ενώ το κατεχώρησε ως Μνημείο Παγκόσμιας Κληρονομιάς το 2015, μαζί με τους Κήπους Χεβσέλ.

Παραπομπές

Εξωτερικοί σύνδεσμοι 
 Τουριστικός Οδηγός του Σουρ  – κυβερνητική ιστοσελίδα του Σουρ

Μνημεία Παγκόσμιας Κληρονομιάς στην Τουρκία
Ντιγιαρμπακίρ
Κάστρα στην Τουρκία
Βυζαντινά κάστρα
Κώστας Νικούλι

Ο Κώστας Νικούλι (γενν. 1 Οκτωβρίου 1994) είναι Έλληνας ηθοποιός αλβανικής καταγωγής.

Βιογραφία 
Γεννήθηκε από Αλβανούς γονείς, μετανάστες στην Ελλάδα, στις 1 Οκτωβρίου 1994 στην Αθήνα. Ο πατέρας του είναι καθηγητής Γαλλικών και η μητέρα του πολιτικός μηχανικός. Σπούδασε στην Δραματική Σχολή "Δήλος" της Δήμητρας Χατούπη. Πρωταγωνίστησε στην ταινία του Πάνου Κούτρα Ξενία. Πρωτοεμφανίστηκε στο θέατρο το 2016 και στην τηλεόραση το 2019.

Έλαβε το βραβείο Πρωτοεμφανιζόμενου Ηθοποιού για την Ξενία από το Διεθνές Φεστιβάλ Κινηματογράφου της Αθήνας - Νύχτες Πρεμιέρας από κοινού με τον συμπρωταγωνιστή του Νίκο Γκέλια. Στην ιδιωτική τηλεόραση έχει εμφανιστεί στις σειρές: Ου φονεύσεις, Σπίτι Είναι, Έρωτας Μετά, Η Φαμίλια, Άγριες Μέλισσες, 42°C (2021) και Σασμός (2021-2022) Το 2022, συμμετείχε στη σειρά του Alpha TV, "Τα Νεοκλασικά" στο επεισόδιο: Μιας πεντάρας νιάτα.

Παραπομπές 

Έλληνες ηθοποιοί
Έλληνες αλβανικής καταγωγής
Πριγκιπάτο της Μινγκρελίας

Το Πριγκιπάτο της Μινγκρελίας (Γεωργιανά: სამეგრელოს სამთავრო, απόδοση σε λατινικό αλφάβητο: samegrelos samtavro), επίσης γνωστό ως Οντίσι, ήταν ιστορικό κρατίδιο της Γεωργίας το οποίο εξουσίαζε η δυναστεία των Νταντιάνι. Ιδρυθέν ως ανεξάρτητο Πριγκιπάτο το 1557 από τον Λεβάν Α΄ Νταντιάνι ως κληρονομικός mtavari (Πρίγκιπας), διατήρησε την ανεξαρτησία του έως την υποταγή του στην Ρωσική Αυτοκρατορία το 1803. Το Πριγκιπάτο διαλύθηκε οριστικά, όταν ο Πρίγκιπας Νίκο Νταντιάνι καθαιρέθηκε, ενώ το πριγκιπάτο καταργήθηκε, από την Ρωσία το 1867. Ο Πρίγκιπας Νίκο παραιτήθηκε επισήμως των δικαιωμάτων του στον θρόνο το 1868.

Δείτε επίσης 
Σαμεγκρέλο
Οντίσι
Σαλιπαρτιάνο
Μπεντιάνι
Κατάλογος Πριγκίπων της Μινγκρελίας

Παραπομπές 

Ρωσική Αυτοκρατορία
Πρώην πριγκιπάτα
Ιστορία της Γεωργίας